Suchý dráždivý kašeľ
Môžem kombinovať stopptusin s mucosolvanom pre dospelých a k tomu spirabel 5mg?
Dobrý deň,
ďakujeme za Vašu otázku.
Liek Stoptussin sa používa na liečbu suchého, dráždivého a ťažko utíšiteľného kašľa. Liek Mucosolvan je určený na na sekretolytickú (uľahčujúcu vykašliavanie) liečbu. Preto je potrebné v liečbe kašľa zvoliť iba jeden z uvedených liekov v závislosti od toho, aký druh kašľa Vás trápi. Suchý kašeľ je charakterizovaný ako dusivý, neproduktívny, teda z priedušiek nedochádza k vykašliavaniu hlienu. Vlhký kašeľ je produktívny a v dýchacích cestách je prítomný hlien. Ak je hlien príliš hustý, jeho vykašliavanie je sťažené a môže sa to prejaviť záchvatmi kašľa (najmä v polohe ležmo).
Medzi liekom Mucosolvan a Spirabel nebolo pozorované vzájomné ovplyvnenie účinku. Ich kombinácia je bezpečná. Počas súčasného užívania Spirabelu s liekom Stoptussin je prítomné riziko zvýšeného centrálne tlmiaceho účinku. Toto riziko odpadá pokiaľ nahradíte Stoptussin napríklad liekom Sinecod.
Prajem skoré uzdravenie.
S pozdravom
PharmDr. Veronika Kiabová